《与田静轩艾立三饮周试生宅作歌》
清代·杨承禧

周氏堂前饮春酒，座中四客平生识。烛花欲谢杯盏空，乐且厌厌情未极。

借问客为何许人，四人同心不易得。即今便已称奇士，于古亦足争雄伯。

折节初慕季心恭，负气难除袁丝直。丹青皎洁见本性，卞和犹抱荆山石。

若使当初入秦市，仰天一叹乌头白。亦能铁椎怀袖中，千夫之勇皆辟易。

不然扁舟五湖去，黄金圭组判一掷。宁当偃蹇诧不遇，跋前疐后遭狼籍。

未来成败岂逆睹，眼前义利粗分晰。螳螂当车蚁拔树，久知造化非绵力。

区区志烈差自异，悠悠虚生真可惜。吾徒终竟止如是，人生何贵有羽翼。

作者简介：杨承禧，字疐庵，江夏人。光绪庚寅进士，改庶吉士，授编修，四川候补道，有《疐庵集》。